Diari Oficial de la Generalitat Valenciana


Sumari del DOGV 8353, del 02-08-2018 (2018/7132)

RESOLUCIÓ de 17 de juliol de 2018, de la Conselleria d'Educació, Investigació, Cultura i Esport, per la qual s'estableixen, per a l'any 2019, els terminis per a sol·licitar la renovació de l'acreditació dels títols universitaris oficials impartits a la Comunitat Valenciana, programa Reacredita, d'acord amb el Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8353

Data del DOGV
:   02-08-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/7132


Data del document
:   17-07-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 17 de juliol de 2018, de la Conselleria d'Educació, Investigació, Cultura i Esport, per la qual s'estableixen, per a l'any 2019, els terminis per a sol·licitar la renovació de l'acreditació dels títols universitaris oficials impartits a la Comunitat Valenciana, programa Reacredita, d'acord amb el Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials. [2018/7132]  
El Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials, modificat pel Reial decret 861/2010, de 2 de juliol, estableix, en l'article 24.2, que els títols universitaris oficials de màster hauran d'haver renovat la seua acreditació abans del transcurs de quatre anys des de la verificació inicial o des de l'última acreditació; aquest termini és de sis anys per als títols universitaris oficials de grau i doctorat. Així mateix, el Reial decret 99/2011, de 28 de gener, pel qual es regulen els ensenyaments oficials de doctorat, en l'article 10, reafirma aquesta obligació de renovació de l'acreditació al cap de sis anys des de la verificació inicial o des de l'última acreditació, a la qual es refereix l'article 24 del Reial decret 1393/2007, ja esmentat.  
L'article 27 bis del Reial decret 1393/2007 regula el procediment de renovació de l'acreditació dels títols universitaris i estableix que per a la renovació de l'acreditació serà competent el Consell d'Universitats, mitjançant la corresponent resolució, després d'un informe favorable emés per l'òrgan competent d'avaluació.  
  
La importància del procés de renovació de l'acreditació rau en l'avaluació dels resultats obtinguts per un programa formatiu en relació amb els compromisos adquirits en el disseny del títol. La seua vocació és incrementar la transparència i retre comptes a la societat dels resultats obtinguts pels ensenyaments universals oficials.  
  
D'acord amb l'esmentada legislació, el procés d'avaluació per a la renovació de l'acreditació inclourà, en tot cas, una visita de persones expertes externes a la universitat, que serà realitzada per l'AVAP en virtut de la Llei 5/2006, de 25 de maig, de la Generalitat, de creació de l'Agència Valenciana d'Avaluació i Prospectiva (AVAP), que atribueix a aquesta, entre les seues funcions, l'acreditació i l'avaluació de les institucions universitàries i dels professors i les professores, i altres activitats afins que establisca la Llei orgànica 6/2001, de 21 de desembre, d'universitats, modificada per la Llei orgànica 4/2007 de 12 d'abril.  
Aquest procés d'avaluació té com a principal objectiu comprovar si els resultats del títol són adequats i permeten garantir l'adequada continuïtat de la impartició d'aquest fins a la següent renovació de l'acreditació. Aquests resultats se centraran, entre altres qüestions, en la comprovació de l'adquisició de competències per part dels estudiants, en els mecanismes de valoració de l'adquisició d'aquestes que la universitat ha desenvolupat per a cada títol i en l'anàlisi de l'evolució dels resultats.  
  
Amb aquesta finalitat, les universitats hauran de presentar la corresponent sol·licitud de renovació de l'acreditació dels seus títols, d'acord amb el procediment establit en l'article 27 bis del Reial decret 1393/2007 i els terminis establits en aquesta resolució.  
Per tot això, d'acord amb la proposta de la directora general d'Universitat, Investigació i Ciència de data 27 de juny de 2018, fent ús de les atribucions que em confereix l'article 28 de la Llei 5/1983, de 30 de desembre, del Consell, resolc:  
  
Primer. Objecte  
L'objecte d'aquesta resolució és l'establiment del procediment i dels terminis per a la renovació de l'acreditació de títols universitaris oficials de grau, màster i doctorat en l'àmbit de la Comunitat Valenciana.  
  
  
Segon. Títols universitaris oficials d'aplicació  
El procediment i els terminis que s'estableixen en aquesta resolució seran aplicable als títols universitaris oficials de grau, màster i doctorat de les universitats de l'àmbit de la Comunitat Valenciana el termini de renovació d'acreditació dels quals, d'acord amb el que es preveu en l'article 24.2 i en la disposició transitòria sisena del Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials, finalitze abans del dia 31 de desembre de 2018.  
  
  
Tercer. Procediment de renovació de l'acreditació  
1. La renovació de l'acreditació dels títols universitaris oficials als quals els és d'aplicació aquesta resolució es tramitarà d'acord amb el que es disposa en l'article 27 bis del Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials. La renovació comprén les següents fases:  
  
a) El procediment s'iniciarà mitjançant la presentació de la corresponent sol·licitud per part de les universitats interessades, en la forma i terminis que s'estableixen en aquesta resolució.  
b) Una vegada instruït l'expedient, l'òrgan instructor, que serà la direcció general competent en matèria d'educació superior de la Generalitat, el remetrà a l'Agència Valenciana d'Avaluació i Prospectiva (AVAP) perquè l'avalue.  
c) L'AVAP elaborarà una proposta d'informe, la qual s'expressarà, motivadament, en termes favorables a la renovació de l'acreditació o, si és el cas, indicant els aspectes que necessàriament han de ser modificats a fi d'obtindre un informe favorable. Aquest informe serà enviat per l'AVAP a la universitat sol·licitant perquè puga presentar al·legacions en el termini de 20 dies naturals.  
d) Una vegada conclòs el termini esmentat i valorades, si escau, les al·legacions, l'AVAP elaborarà l'informe d'avaluació, que podrà ser favorable o desfavorable, i el remetrà a la universitat sol·licitant, al Consell d'Universitats, al Ministeri d'Educació, Cultura i Esport i a la conselleria competent en matèria d'educació superior de la Generalitat.  
  
e) Una vegada rebut l'esmentat informe, i de conformitat amb el que s'estableix en el Reial decret 1393/2007, de 29 d'octubre, el Consell d'Universitats dictarà en el termini d'un mes, i en tot cas abans de sis mesos a partir de la sol·licitud de la universitat, la corresponent resolució, que comunicarà al Ministeri d'Educació, Cultura i Esport, a la conselleria competent en matèria d'educació superior de la Generalitat i a la universitat. L'apartat 6 de l'article 27 bis del Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials, estableix que la falta de resolució expressa en el termini esmentat permetrà considerar estimada la sol·licitud.  
  
f) Els apartats 7, 8 i 9 de l'article 27 bis del Reial decret 1393/2007, de 29 d'octubre, estableixen que:  
- Contra la resolució a què es refereix l'apartat anterior, la universitat hi podrà recórrer davant de la Presidència del Consell d'Universitats en el termini d'un mes. El recurs se substanciarà d'acord amb el procediment previst en els apartats 9 i següents de l'article 25 del Reial decret 1393/2007, de 29 d'octubre, pel qual s'estableixen els ensenyaments universitaris oficials.  
- Una vegada dictada la resolució, el Ministeri d'Educació, Cultura i Esport la comunicarà al Registre d'Universitats, Centres i Títols, el qual, en cas de ser estimatòria, inscriurà la corresponent renovació de l'acreditació; en cas de ser desestimatòria, el títol serà donat de baixa en l'esmentat registre i perdrà el seu caràcter oficial i la seua validesa en tot el territori nacional. En aquest últim supòsit, la corresponent resolució declararà extingit el pla d'estudis i haurà de contemplar les adequades mesures que garantisquen els drets acadèmics dels estudiants que estiguen cursant aquests estudis.  
- El termini màxim per a la resolució d'aquest procediment serà de sis mesos a comptar des de l'endemà de la presentació de la sol·licitud.  
  
  
Quart. Presentació de sol·licituds  
La participació s'iniciarà mitjançant la presentació de la corresponent sol·licitud, individualitzada per a cada títol i respectant els terminis que es detallen en l'apartat cinqué, i s'adreçarà a la Direcció General d'Universitat, Investigació i Ciència.  
Les universitats presentaran les sol·licituds de renovació d'acreditació dels seus títols fent ús del formulari disponible en la pàgina web de l'AVAP http://www.avap.es i que s'acompanya com a annex I a aquesta resolució.  
Durant el mes de gener de 2019, les universitats hauran d'abonar a l'AVAP la corresponent taxa d'avaluació i emissió de l'informe, prevista en la Llei de taxes de la Generalitat, per a la renovació de l'acreditació dels títols universitaris oficials previstos en l'article 27 bis del Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials.  
L'imprés per a realitzar el pagament de la taxa figura com a annex II d'aquesta resolució, i el model normalitzat estarà disponible en l'adreça d'internet http://www.avap.es. Aquest pagament haurà de realitzar-se mitjançant una transferència bancària en el compte de titularitat de l'AVAP, que s'indica en el model ja esmentat.  
Si la documentació aportada durant el període de presentació de sol·licituds és incompleta o conté errors corregibles, es requerirà el sol·licitant perquè en el termini de 10 dies hàbils esmene la falta o aporte els documents preceptius, amb l'advertiment que si no ho fa, es considerarà que ha desistit de la seua sol·licitud d'acord amb el que s'estableix en l'article 68 de la Llei 39/2015, d'1 d'octubre, del procediment administratiu comú de les administracions públiques.  
  
Cinqué. Terminis  
Els terminis de què disposaran les universitats per a la presentació de les sol·licituds de renovació de l'acreditació dels seus títols són els següents:  
1. Del 3 de setembre al 14 de setembre de 2018 per als títols l'acreditació dels quals haja de ser renovada abans del 31 de març de 2019.  
  
2. Del 5 de novembre al 16 de novembre de 2018 per als títols l'acreditació dels quals haja de ser renovada entre l'1 d'abril i el 30 de juny de 2019.  
3. Del 7 de gener de 2018 al 18 de gener de 2019 per als títols l'acreditació dels quals haja de ser renovada entre l'1 de juliol i el 30 de setembre de 2019.  
4. De l'1 d'abril de 2018 al 12 d'abril de 2019 per als títols l'acreditació dels quals haja de ser renovada entre l'1 d'octubre i el 31 de desembre de 2019.  
  
Sisé. Efectes  
Aquests procediments tindran caràcter oficial i els efectes previstos en el Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials.  
  
De conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, s'hi podrà recórrer potestativament en reposició o bé directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició s'hi haurà d'interposar davant del conseller d'Educació, Investigació, Cultura i Esport en el termini d'un mes a comptar des de l'endemà de la publicació.  
b) El recurs contenciós administratiu s'hi haurà d'interposar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.  
  
València, 17 de juliol de 2018. El conseller d'Educació, Investigació, Cultura i Esport: Vicent Marzà Ibáñez.